Når skoledagen slutter, fortsætter klassefællesskaberne ofte på internettet og de sociale medier. Men det er ikke altid ren idyl. En undersøgelse foretaget for organisationen Red Barnet viser, at 42 procent af de adspurgte børn og unge mellem ni og 17 år inden for det sidste år har oplevet krænkelser på internettet. Krænkelser defineres bredt, og kan strække sig over alt fra ubehagelig sprogbrug til de mere alvorlige krænkelser som deling af intime billeder eller voksne, der viser grænseoverskridende opførsel. Men undersøgelsen viser også, at det kun er fem procent af de unge, der har fortalt om en lærer eller en pædagog om krænkelserne. En større andel taler med venner eller familie om det, men hele 26 procent ved slet ikke, hvad de skal stille op, når de oplever krænkelser. - De synes måske, det er pinligt at tale om det. Men sådan er det ikke i vores klasse. Vi er rigtig gode til at tale om den slags, fortæller Lauge Kragh Sørensen fra 8. klasse på Hvilsom Friskole. Online trivsel på skoleskemaet Skolen er et af de steder, hvor Skolernes Trivselsdag fredag bliver afholdt. Det er et årligt initiativ fra Red Barnet, der har til formål at sætte fokus på fællesskaber, anti-mobning og trivsel. I år er temaet for trivselsdagen "Tryg i skolen og på nettet", og det har netop det formål at gøre eleverne mere bevidste om, at man bedst bekæmper krænkende adfærd ved at være åben omkring hvad der foregår online, og ved at skabe trygge fællesskaber, hvor man kan tale om det. - Det er vigtigt at lære om det, så man kan blive bedre til at håndtere det og måske ikke være så bange for at tale om det med sine venner og lærere, siger Lauge Kragh Sørensen. Fylder meget i hverdagen For eleverne på Hvilsom Friskole er det nu ganske naturligt at tale åbent om tingene, og trivslen i klasselokalerne er i top. Skolen er nemlig ambassadørskole for Red Barnet, så ud over at deltage i den årlige trivselsdag og den ligeledes årlige børnerettighedsdag er trivsel og sammenhold noget der fylder meget i hverdagen. - Jeg kan godt lide, at vi lærer at håndtere det, hvis der bliver skrevet noget dårligt, og vi kan snakke sammen i klassen, siger Lauge Kragh Sørensen.

Opsummering:
Mange børn og unge oplever krænkelser og ubehagelig adfærd på internettet, men ganske få har lyst til at fortælle en voksen om det. Det skal Skolernes Trivselsdag ændre.